32006R0081
L 014/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 81/2006 НА КОМИСИЯТА
от 18 януари 2006 година
относно изменение на Регламент (ЕИО) № 1538/91 за термините, които се използват при маркетинг на птиче месо в случай на ограничен достъп на птиците до открито пространство
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1906/90 на Съвета от 26 юни 1990 г. за определени маркетингови стандарти за птици (1), и по-специално член 9 от него,
като има предвид, че:
(1)
Регламент (ЕИО) № 1538/91 на Комисията (2) предвижда подробни правила за прилагането на Регламент (ЕИО) № 1906/90.
(2)
За предпазване на консуматорите от изявления, извършени с измамно намерение с цел осигуряване на по-високи цени от тези, които се прилагат за птиче месо, отглеждано по стандартен начин, член 10 от Регламент (ЕИО) № 1538/91 съдържа изчерпателен списък на условията, свързани с методите на отглеждане. Следователно приложение IV към въпросния регламент изисква индикация за метода на отглеждане, а именно, че отговаря на специфични критерии.
(3)
Сред специфичните критерии за определяне на условията, при които птичето месо може да бъде пласирано, с използване на термините „свободен обсег“, „традиционно свободен обсег“ и „свободен обсег - пълна свобода“, достъпът до открито пространство за определен период от живота на птиците е основно понятие.
(4)
Ограничения, включително и ветеринарните ограничения, приети съгласно правните актове на Общността за опазване на общественото здраве и здравния статус на животните, могат да ограничат достъпа на птиците до открито пространство.
(5)
Когато производителите не са в състояние повече да удовлетворяват условията за отглеждане, установени в приложение IV към Регламент (ЕИО) № 1538/91, те трябва, в интерес на консуматорите, да прекратят използването на етикетировката по избор, относно метода на отглеждане.
(6)
С цел отчитането на възможни икономически последици от подобни временни ограничения, които са извън контрола на производителите, и тъй като целият сектор се нуждае от разумен период за приспособяване, особено по отношение на етикетировката, и при условие че качеството не е сериозно засегнато, следва да бъдат изготвени разпоредби за съответен преходен период, през който производителите могат да продължат да използват етикетировката, отнасяща се до метода на отглеждане.
(7)
Прилагането на настоящата дерогация трябва да бъде ограничено по време, с оглед интересите на консуматорите.
(8)
Необходими са специфични дерогации по отношение на дефинициите за различните методи на отглеждане.
(9)
Регламент (ЕИО) № 1538/91 следва да бъде съответно изменен.
(10)
Мерките, предвидени в настоящия регламент, са в съответствие със становището на Управителния комитет по птичето месо и яйцата,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕИО) № 1538/91 се изменя, както следва:
1.
Следният встъпителен израз се добавя след заглавието „Приложение IV“:
„Условията, определени в член 10 са, както следва:“
2.
Добавя се следната алинея:
„В случай на въвеждането на ограничения, включително ветеринарни ограничения, приети в съответствие със законовите актове на Общността за защита на общественото здраве и здравния статус на животните, имащи за цел ограничаването на достъпа на птиците до открити пространства, птиците, отглеждани в съответствие с производствените методи, описани в букви в), г) и д) от първа алинея, с изключение на птици, отглеждани в закрити помещения, могат да продължат да бъдат маркирани със специална препратка към метода на отглеждане за времетраенето на ограничението, но по никакъв начин за повече от 12 седмици.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 януари 2006 година.